Sag C-250/07

Kommissionen for De Europæiske Fællesskaber

mod

Den Hellenske Republik

»Traktatbrud — direktiv 93/38/EØF — offentlige kontrakter inden for vand- og energiforsyning samt transport og telekommunikation — tildeling uden forudgående udbud — betingelser herfor — meddelelse af begrundelsen for en beslutning om at afslå et bud — frist«

Forslag til afgørelse fra generaladvokat M. Poiares Maduro fremsat den 17. december 2008 I ‐ 4373

Domstolens dom (Første Afdeling) af 4. juni 2009 I ‐ 4385

Sammendrag af dom

Tilnærmelse af lovgivningerne – fremgangsmåderne for indgåelse af offentlige kontrakter inden for vand- og energiforsyning samt transport og telekommunikation – direktiv 93/38 – frist for meddelelse af begrundelsen for en beslutning om at afslå et bud

Tilnærmelse af lovgivningerne – fremgangsmåderne for indgåelse af offentlige kontrakter inden for vand- og energiforsyning samt transport og telekommunikation – direktiv 93/38 – undtagelser fra de fælles regler

Tilnærmelse af lovgivningerne – fremgangsmåderne for indgåelse af offentlige kontrakter inden for vand- og energiforsyning samt transport og telekommunikation – direktiv 93/38 – undtagelser fra de fælles regler

Tilnærmelse af lovgivningerne – fremgangsmåderne for indgåelse af offentlige kontrakter inden for vand- og energiforsyning samt transport og telekommunikation – direktiv 93/38 – undtagelser fra de fælles regler

Bestemmelserne i artikel 20, stk. 2, litra c) og d), i direktiv 93/38 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, som ændret ved direktiv 2001/78, som er undtagelser til bestemmelserne om fremgangsmåderne for indgåelse af offentlige kontrakter, skal fortolkes strengt, og bevisbyrden påhviler den part, som ønsker at påberåbe sig disse bestemmelser. I det omfang det fremgår af artikel 20, stk. 1, sammenholdt med artikel 20, stk. 2, i direktiv 93/38, at sidstnævnte udgør en undtagelse i forhold til førstnævnte, idet den fastsætter de tilfælde, hvori en ordregiver kan anvende en procedure uden forudgående udbud, må det konkluderes, at ikke alene bestemmelserne i direktivets artikel 20, stk. 2, litra c) og d), men også alle de andre bestemmelser i denne artikel 20, stk. 2, skal fortolkes snævert. (jf. præmis 34 og 35)

Bud, som ikke er i overensstemmelse med de tekniske specifikationer fastsat af ordregiveren, der følger af nationale eller fællesskabsretlige forskrifter for miljøbeskyttelse, som omhandlet i artikel 20, stk. 2, litra a), i direktiv 93/38 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, som ændret ved direktiv 2001/78, skal kvalificeres som »uegnede« i medfør af artikel 20, stk. 2, litra a), i direktiv 93/38. Sådanne specifikationer skal betragtes som nødvendige elementer for, at anlæggene, hvis levering og ibrugtagning er genstand for kontrakten, giver ordregiveren mulighed for at nå de mål, som er pålagt denne ved lov eller administrative bestemmelser. Da den manglende overensstemmelse af de indgivne bud med sådanne specifikationer hindrer ordregiveren i gyldigt at udføre det projekt, for hvilket udbudsproceduren er iværksat, udgør denne uoverensstemmelse ikke blot en simpel unøjagtighed eller detalje, men skal tværtimod betragtes således, at den ikke giver de nævnte bud mulighed for at opfylde ordregiverens behov. (jf. præmis 42-44)

En ændring i en oprindelig kontraktbetingelse kan betragtes som væsentlig som omhandlet i artikel 20, stk. 2, litra a), i direktiv 93/38 om samordning af fremgangsmåderne ved tilbudsgivning inden for vand- og energiforsyning samt transport og telekommunikation, som ændret ved direktiv 2001/78, bl.a. når den ændrede betingelse, hvis den havde fremgået af den oprindelige procedure for indgåelse af en aftale, ville have gjort det muligt for bud afgivet i forbindelse med en udbudsprocedure med forudgående udbud at blive betragtet som egnet, eller ville have gjort det muligt for andre tilbudsgivere end dem, der havde deltaget i den oprindelige procedure, at afgive bud. I denne forbindelse kan den omstændighed, at tilbudsgiverne i forbindelse med en ny procedure for indgåelse af en aftale uden forudgående udbud selv skal bære udgifterne til korrektionerne af de tekniske uoverensstemmelser, i forhold til de af den ordregivende myndighed fastsatte tekniske specifikationer, hvorimod visse uoverensstemmelser i forbindelse med den foregående procedure med udbud, i forhold til de af den ordregivende myndighed fastsatte tekniske specifikationer, kunne accepteres, og at de udgifter, som fulgte af korrektionen af disse uoverensstemmelser, kunne pålægges tilbudsgiverne, ikke anses for at udgøre en ny forpligtelse. (jf. præmis 52 og 56)